《出自郭北门行》
明代·郑善夫

出自郭北门，松柏何缤缤。白日不到地，野草悲阳春。

仰观苦雾繁，俯盼白骨新。白骨火不化，髑髅夜相宾。

飙风啸有恨，大暮难再晨。昔为嚣市子，今作广野尘。

昔竞刀锥微，今托鸱鸢亲。玄运乃如此，彼苍岂遗仁。

蒙庄达生死，缅邈烦恼津。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。